  Туспуктэм: t. me/elvira_pinchuk Наталия Сильвестрова Кез ёрос эмъяськонниысь лучевой диагностикая ёзэтэ выль лыдпусо маммограф пуктӥзы. Тӥрлыкез «Здравоохранение» йӧскалык ӵектос улсын басьтӥзы. Со сярысь Удмуртиысь тӧролэн но кивалтэтлэн пресс-службазы ивортӥз. Ёрос эмъюртлэн валтӥсь эмчиез Наталья Осотова пусйиз, таӵе тӥрлык больницае нырысьсэ басьтӥзы. « Та дырозь ёросын улӥсьёслы маммография лэсьтыны Глазкаре, Балезиное но Дэбесэ ветлоно луылӥз. Табере выль тӥрлыклы луыса эскеронъёс татын лэсьтэмын луозы, со диспансеризациез ӝоггес но ӟечгес ортчытыны луонлык сётоз » Наталья Осотова, Кез ёрос эмъяськонниысь валтӥсь эмчи Али маммограф чаклан режимын ужа. Шуркынмонэ ӧнерчиос нырысетӥ пациентъёсты эскероозы ни. Аппаратэн кык эмчи но рентген-лаборант ужалозы. 2023-тӥ арын Удмуртиысь эмъюртъёсы «Здравоохранение» йӧскалык ӵектос улсын 55 УЗИ-аппарат, озьы ик выль рентген-аппаратъёс, маммографъёс но эндоскопъёс басьтозы. Тодэ вайытом, 2022-тӥ арын Кез ёрос эмъяськонниез рос-прос тупатъязы, йӧскалык ӵектос улсын выль флюорограф вуттӥзы. Матысь дыре рентген-аппарат пуктозы. Ватсалом, Камбарка ёрос эмъяськонние выль УЗИ-аппарат вуиз. Тегъёс: Тазалык тӥрлык эмъяськонниос Кез Удмуртия  